२९औं आइजीपी ट्रफी : सेमिफाइनल समीकरण पूरा
नेपाल पुलिस स्कुल साँगाको आयोजनामा जारी २९औं अन्तर विद्यालय आईजीपी फुटबल रनिङ ट्रफीको क्वार्टरफाइनल खेलमा आयोजक नेपाल पुलिस स्कुल ‘ए’, नेपाल पुलिस स्कुल धरान, ल्याबेरोटरी स्कुल र सैनिक आवासीय महाविद्यालय विजयी भई सेमिफाइनल प्रवेश गरेका छन ।
काभ्रे — नेपाल पुलिस स्कुल साँगाको आयोजनामा जारी २९औं अन्तर विद्यालय आईजीपी फुटबल रनिङ ट्रफीको क्वार्टरफाइनल खेलमा आयोजक नेपाल पुलिस स्कुल ‘ए’, नेपाल पुलिस स्कुल धरान, ल्याबेरोटरी स्कुल र सैनिक आवासीय महाविद्यालय विजयी भई सेमिफाइनल प्रवेश गरेका छन ।आइतबार भएको पहिलो खेलमा एनपीएस साँगा ‘ए’ ले बूढानीलकण्ठ स्कुललाई २–० गोल अन्तरले हराई सेमिफाइनलमा स्थान प्रवेश गरेको छ । आयोजक टिमको पदम चौलागाईं र प्रत्युश केसीले समान १–१ गोल गरे । अलराउन्ड प्रदर्शन गरेका प्रत्युश केसी म्यान अफ द म्याच घोषित भए । त्यस्तै, अर्को खेलमा एनपीएस धरानले काठमाडौं विश्वविद्यालय हाई स्कुललाई ७–० को गोल अन्तरले हरायो । धरानका रोमन खड्का म्यान अफ द म्याच घोषित भए ।सोमबार भएको खेलमा ल्याबेरोटरी स्कुल कीर्तिपुरले नेपाल एपीएफ स्कुललाई ४–१ को गोल अन्तरले हरायो । ल्याबोरेटरीका लागि म्यान अफ द म्याच विज्ञान खड्काले एक्लैले ४ गोल गरे । एपीएफका लागि गौरव श्रेष्ठले सान्त्वना गोल गरे । दोस्रो खेलमा सैनिक आवासीय महाविद्यालयले नेपाल पुलिस स्कुल साँगा ‘बी’लाई ३–० ले पराजित गर्‍यो । खेलको पहिलो हाफसम्म बराबरीमा रहेको खेल दोस्रो हाफमा पुलिस स्कुल समालिन नसक्दा हार बेहोर्न बाध्य भयो । विजयी टिमका रोहित पौडेल म्यान अफ द म्याच घोषित भए ।प्रतियोगिताको सेमिफाइनल खेलहरु पुस ४ गते हुनेछन् । जसमा नेपाल पुलिस स्कुल धरानले ल्याबोरेटरी स्कुलसँग र नेपाल पुलिस स्कुल साँगा ‘ए’ ले सैनिक आवासीय महाविद्यालयसँग सामना गर्नेछ ।मंसिर २० गतेदेखि सुरु भएको प्रतियोगिता समापन पुस ६ गते नेपाल प्रहरीका महानिरीक्षक वसन्तबहादुर कुँवरको प्रमुख आतिथ्यतामा हुनेछ । १६ विद्यालयका १७ टिम सम्मिलित प्रतियोगिताको पहिलो, दोस्रो र तेस्रो हुने टिमले क्रमशः ५० हजार, ४० हजार र ३० हजारसहित ट्रफी, मेडल र प्रमाणपत्र पाउनेछन् । यसका साथै व्यक्तिगत विधातर्फ उत्कृष्ट खेलाडीहरुलाई पनि विशेष पुरस्कारको व्यवस्था गरिएको आयोजकले जनाएको छ ।